舊水務署抽水站

舊水務署抽水站，香港舊時一抽水站，油蔴地抽水站，當中留底古蹟，係前水務署抽水站工程師寫字樓，一般叫紅磚屋。間屋喺九龍油蔴地上海街三四四號。抽水站一八九五年落成，屬九龍最早期供水設施一部份，當時未叫上海街，而叫舊名差館街，落成喺海邊。二〇〇九年十二月十八號，香港古物古蹟辦事處評定爲一級歷史建築物。舊日側邊窩打老道，有明渠，替代原本涌流，抽水站亦因此而來。一九〇六年九龍水塘落成，抽水站廢，改用途。原本有三間屋，依家只淨低上海街嘅寫字樓。

古蹟冠名水務署，實則水務署一九六五年先成立。泵房當時歸工務司署。而泵房停過太耐，已無人知道原名，大家長時期叫佢做紅磚屋。

史

一八九〇年五月十四號，曾有報告，研究九龍供水，鑿井引水落地層，同埋旱季抽水實驗。一八九二年六月三十號，種種實驗後，工務司署出另一份報告，建議四個山谷地，鑿井引水流落地層，經水管流入抽水站，再用抽水機抽上山，以及起水管供應水去旺角嘴、油蔴地、尖沙嘴同紅磡。抽水站地點設在新填地，同時建窩打老道同明渠。附近山上起咗有蓋配水庫。一八九五年，抽水站落成，為屋宇三間，一為泵房煲水房，一為工場，技工宿舍以及煙通，一為寫字樓兼工程師宿舍。水泵來自英國，燒煤供蒸氣推動，一八九五年十二月二十四號開始運行。

北面一間，泵房煲水房，一層高。中間一間，兩層高，下為工場，上為技工宿舍。南面一間，兩層高，下為寫字樓同士多房，上為工程師宿舍，用紅磚砌成，又叫做紅磚屋。建築用殖民地新古典主義設計，並揉合藝術與工藝美術運動嘅風格。此外，另有廚房同廁所。煙通高五十呎。

過差館街，有個清水池，供泵房供水同煲水之用。

一九〇六年十二月二十四號，九龍水塘落成，新供水唔使用泵房。一九一一年，泵房停用。一九一二年，煙通拆。

二十世紀，一十年代同二十代年，泵房煲水房變油蔴地郵政局，工場變危險品倉庫，而寫字樓兼工程師宿舍，變成淨潔局。

一九一五年，油蔴地郵政局開張。二戰前後，郵政局牆外，雲南里一邊，擺咗三十七檔寫信佬，直到識字率大增後消亡。一九六七年郵政局搬去九龍中央郵政局，丟空兩年，一九六九年拆咗，起咗公廁。同時工場亦拆，改為垃圾收集站。

淨低寫字樓兼工程師宿舍，淨潔局之後，又做過小販牌照部以及油蔴地街坊福利會。一九八九年後交畀救世軍，做露宿者之家，當時露宿者，好多癮君子，針筒亂拋出外，差人會來掃場。到一九九九年，搬去對面上海街三四五號A。紅磚屋喺土地發展公司「窩打老道／雲南里」重建項目範圍內，等拆。

二〇〇〇年，香港市區重建局同新鴻基地產諗住拆咗紅磚屋，紅磚屋似古蹟，主張保護文物嘅人士反對。當時佢史上有幾重要，並不為人所知。後來有區內人士奇怪紅磚屋來歷，並加以調查，得知抽水站來歷。古蹟古物辦事處，評定為一級歷史建築，得以保留。不過廚房、部份磚牆連同雲南里舊樓，已偷偷拆咗。變成今日零零丁丁一棟，同少許圍牆。

最後，雲南里舊樓建成私人住宅，名窩打老道8號，有三十六層高。保留紅磚屋之故，唔起部分低層單位，改用長柱支撐樓身。  

二〇〇六年，政府經過多年時間，最後決定花費八千萬港圓，紅磚屋同鄰近嘅油麻地戲院，改成傳統曲藝表演中心，設座位三百幾個，整項工程二〇一一年至二〇一二完工。

二〇一二年十二月到二〇一三年三月，有關單位舉辦導賞團，畀公眾穿梭油麻地戲院同油麻地抽水站宿舍。

二〇一六年十月，紅磚屋成為油麻地戲院嘅寫字樓、表演排練空間，兼做舖仔，賣有大戲紀念品。

香港地方：建設及建築物：歷史建築九龍
 油蔴地抽水站宿舍

香港一級歷史建築
類:香港供水
油麻地
香港西式建築